1Yosafat mancaji arunna Yéhuda sulléiwi Asa ambo’na, sibawa péwatangiwi aléna untu’ méwai Israélié.
2Taroi tentara risininna kota mabbénténgngé ri Yéhuda, sibawa ri daéra saliwenna kotaé ri Yéhuda, enrengngé ri kota-kota iya puraé nasittai ambo’na ri daérana Efraim.
3PUWANGNGE barakkakiwi Yosafat nasaba naccowériwi baténa ambo’na; dé’ nassompa Baal,
4sangadinna massompai ri Allataala. Mapatoi ri parénta-paréntana Allataala, sibawa atuwo-tuwonna dé’ napada-pada arung-ngarunna Israélié.
5PUWANGNGE mpéréngngi Yosafat tudangeng iya masse’é selaku arunna Yéhuda. Sininna ra’ya’é mpéréngngi hadiya-hadiya lao ri aléna namancaji sugi enrengngé ripakalebbi senna.
6Nasibawang pangéloreng matedde’é naturusiwi paréntana PUWANGNGE sibawa mancuru’i sininna onrong assompang barahalaé enrengngé dato-dato’na Déwi Asyéra ri Yéhuda.
7Ri taung matellué apparéntanna nasuroi pejaba-pejaba tanréna untu’ mappagguruwangngi hukkung-hukkunna PUWANGNGE ri kota-kotana Yéhuda. Iyanaritu: Bénhail, Obaja, Zakharia, Nétaneel sibawa Mikha.
8Risilaongengngi mennang ri aséra tau Léwi sibawa duwa imang. Iyaro sining tau Léwié iyanaritu Sémaya, Nétanya, Zébaja, Asaél, Sémiramot, Yonatan, Adonia, Tobia sibawa Tob-Adonia. Iya duwa imangngéro iyanaritu Elisama sibawa Yoram.
9Laowi mennang kégi-kégi sibawa tiwii kitta Hukkung-hukkunna PUWANGNGE ri sininna kotana Yéhuda sibawa paggurui ra’ya’é kuwaro.
10PUWANGNGE mébbui sininna akkarungengngé ri seddéna Yéhuda métau mammusu méwai Arung Yosafat.
11Polé ri tau Filistingngé tarimai maéga péra’ sibawa hadiya-hadiya laing, sibawa polé ri tau Arab-é tarimai 7.700 bimbala sibawa 7.700 bémbé.
12Makkuwaniro Yosafat pédé maitta pédé makuwasa. Ri sininna Yéhuda patettongngi bénténg sibawa kota-kota bokong.
13Goppoi bokong iya maégaé ri kota-kotaéro. Ri Yérusalém nataroi parawira-parawira iya poré,
14tungke-tungke sibawa passéddiyanna situru appanna. Adna iyanaritu pallimana passéddiyang polé risining appanna Yéhuda. Pimpingngi 300.000 prajuri.
15Tau maduwaé iyanaritu Yohanan; nakapalaiwi 280.000 prajuri.
16Tau matellué iyanaritu Amasia ana’ Zikhri; nakapalaiwi 200.000 prajuri. (Amasia iyanaritu séddiwi sukarélawan iya massompaé ri PUWANGNGE.)
17Pallima passéddiyanna polé risining appangngé ri laleng sukunna Bényamin iyanaritu Elyada, séddiwi pajuwang iya poré. Pimpingngi 200.000 prajuri sakke sibawa pana enrengngé kaliyawo.
18Tau maduwaé ri laleng passéddingngéwé iyanaritu Yosabad; pimpingngi 180.000 prajuri’ sakke sibawa senjatana mennang.
19Tugasna mennang iyanaritu ri Yérusalém. Ri lainnaéro, taro towi arungngé passéddiyang-passéddiyang laing risining bénténgngé ri daérana Yéhuda.
bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn bug_Latn